CELEX: 32021D1112
Language: bg
Date: 2021-06-25 00:00:00
Title: Решение (ЕС) 2021/1112 на Комисията от 25 юни 2021 година за изменение на Решение 2013/767/ЕС по отношение на удължаването на мандата на членуващите организации на групите за граждански диалог по въпроси, обхванати от общата селскостопанска политика

7.7.2021   
               
               
                  BG
               
               
                  Официален вестник на Европейския съюз
               
               
                  L 239/24
               
            
         РЕШЕНИЕ (ЕС) 2021/1112 НА КОМИСИЯТА
         от 25 юни 2021 година
         за изменение на Решение 2013/767/ЕС по отношение на удължаването на мандата на членуващите организации на групите за граждански диалог по въпроси, обхванати от общата селскостопанска политика
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     С Решение 2013/767/ЕС на Комисията (1) беше създадена рамка за граждански диалог по въпроси, обхванати от общата селскостопанска политика, в съответствие с член 11, параграф 2 от ДФЕС.
                  
               
                     (2)
                  
                  
                     Членуващите организации на групите за граждански диалог (2) бяха определени за седемгодишен мандат, който изтича през месец юли 2021 г. Необходимостта обаче от подновяване на мандата на тези членуващи организации съвпада с последния етап на междуинституционалните преговори по новата обща селскостопанска политика, която ще се прилага от 2023 г. нататък. Освен това реформата на общата селскостопанска политика, след която ще последва серия от актове за изпълнение и делегирани актове, би следвало да окаже влияние върху новата структура на групите за граждански диалог.
                  
               
                     (3)
                  
                  
                     Съществуващата система на групите за граждански диалог съответства на сегашната архитектура на селскостопанското законодателство на Съюза. Поради това мандатът на членуващите организации следва да бъде удължен до 31 декември 2022 г., следвайки логиката на Регламент (ЕС) 2020/2220 на Европейския парламент и на Съвета (3), с който се осигурява преходът към новата обща селскостопанска политика и с който срокът на действие на повечето приложими понастоящем правила е удължен до края на 2022 г.
                  
               
                     (4)
                  
                  
                     Съставът на групите за граждански диалог следва да остане непроменен по време на периода, с който се удължава мандатът на техните членуващи организации. Членуващите организации обаче следва да разполагат със свободата да решат дали искат да оттеглят членството си през този период.
                  
               
                     (5)
                  
                  
                     С цел подобряване на оперативността на групите за граждански диалог през периода, с който се удължава мандатът на техните членуващи организации, и в съответствие със стандартната практика, възприета по отношение на експертните групи на Комисията, Комисията следва да поеме председателството на групите за граждански диалог. Освен това някои договорености относно дневния ред и протоколите от заседанията следва да се приведат в съответствие с практиката, следвана в други експертни групи, с оглед осигуряване на съгласуваност.
                  
               
                     (6)
                  
                  
                     Поради това Решение 2013/767/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2013/767/ЕС се изменя, както следва:
            
                        1)
                     
                     
                        В член 3 параграф 2 се заличава.
                     
                  
                        2)
                     
                     
                        В член 4, параграф 5 уводните думи се заменят със следното:
                        „Мандатът на членуващите организации изтича на 31 декември 2022 г. Членуваща организация може да бъде заменена в рамките на дадена група, когато:“.
                     
                  
                        3)
                     
                     
                        Член 5 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Заседанията се председателстват от представител на Комисията.“;
                                    
                                 
                              
                                    б)
                                 
                                 
                                    параграфи 2 и 3 се заличават;
                                 
                              
                                    в)
                                 
                                 
                                    в параграф 4 първото изречение се заменя със следното:
                                    
                                       „4.   В края на обсъжданията на групата не се провежда гласуване.“;
                                    
                                 
                              
                                    г)
                                 
                                 
                                    параграф 5 се заменя със следното:
                                    
                                       „5.   Протоколът от обсъжданията по всяка точка от дневния ред и по изразените от групата становища е съдържателен и пълен. Той се изготвя от секретариата под отговорността на председателя.“;
                                    
                                 
                              
                                    д)
                                 
                                 
                                    параграф 7 се заменя със следното:
                                    
                                       „7.   В специални случаи генералната дирекция може да покани външни експерти със специфични познания по въпрос от дневния ред, които да участват в работата на групата или на дадена работна група. Освен това представителят на Комисията може да предостави статут на наблюдатели на физически лица или организации, както са посочени в член 4, параграф 2, при положение че тяхното участие не застрашава баланса в групите или работните групи. Наблюдателите имат право да говорят по покана на председателя.“;
                                    
                                 
                              
                                    е)
                                 
                                 
                                    параграф 10 се заменя със следното:
                                    
                                       „10.   До всички съответни документи, включително дневния ред, протоколите и представените от участниците материали, се предоставя достъп или чрез публикуването им в Регистъра на експертните групи към Комисията и други подобни органи, или чрез връзка от Регистъра към специален уебсайт, на който тази информация може да бъде намерена. Достъпът до специалните уебсайтове не е обвързан с изискване за регистриране на ползвателите или с друг вид ограничение. По-специално дневният ред и други съответни свързани с работата документи се публикуват своевременно преди заседанието, а протоколите — своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (*1).
                                    
                                    
                                       (*1)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).“"
                        
                                 
                              
                  
         
            Член 2
            Настоящото решение влиза в сила на седмия ден след деня на публикуването му в Официален вестник на Европейския съюз.
            
         
         
            Съставено в Брюксел на 25 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  Решение 2013/767/ЕС на Комисията от 16 декември 2013 г. за създаване на рамка за граждански диалог по въпроси, обхванати от общата селскостопанска политика, и за отмяна на Решение 2004/391/ЕО (ОВ L 338, 17.12.2013 г., стр. 115).
         
            (2)  От институционална гледна точка групите за граждански диалог представляват експертни групи на Комисията по смисъла на Решение C(2016) 3301 на Комисията.
         
            (3)  Регламент (ЕС) 2020/2220 на Европейския парламент и на Съвета от 23 декември 2020 г. за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (ОВ L 437, 28.12.2020 г., стр. 1).